Document ID: 32014L0043

DIRETTIVA TAL-KUMMISSJONI 2014/43/UE
tat-18 ta’ Marzu 2014
li temenda l-Annessi I, II u III tad-Direttiva 2000/25/KE tal-Parlament Ewropew u l-Kunsill dwar l-azzjoni li għandha tittieħed kontra l-emissjonijiet ta’ inkwinanti ta’ gass u partikolati minn magni għat-tmexxija ta’ tratturi għall-agrikoltura jew għall-forestrija
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2000/25/KE tal-Parlament Ewropew u l-Kunsill tat-22 ta’ Mejju 2000 dwar l-azzjoni li għandha tittieħed kontra l-emissjonijiet ta’ inkwinanti ta’ gass u partikolati minn magni għat-tmexxija ta’ tratturi għall-agrikoltura jew għall-forestrija u li temenda d-Direttiva tal-Kunsill 74/150/KEE (1) u b’mod partikolari l-Artikolu 7 tagħha,
Billi:
(1)
Id-Direttiva 2000/25/KE tistabbilixxi l-valuri ta’ limitu għall-emissjonijiet ta’ inkwinanti ta’ gass u partikolati applikabbli fi stadji suċċessivi, u l-proċedura tat-test għall-magni b’kombustjoni interna li jintużaw għat-tmexxija ta’ tratturi għall-agrikoltura jew għall-forestrija b’referenza għad-dispożizzjonijiet tad-Direttiva 97/68/KE tal-Parlament Ewropew u tal-Kunsill tas-16 ta’ Diċembru 1997 dwar l-approssimazzjoni tal-liġijiet tal-Istati Membri fir-rigward tal-miżuri kontra l-emissjoni ta’ inkwinanti ta’ gass u partikolati minn magni tal-kombustjoni interna li għandhom jiġu installati f’makkinarju mobbli mhux tat-triq (2).
(2)
Il-progress tekniku jirrekjedi adattamenti mgħaġġla tar-rekwiżiti tekniċi stabbiliti fl-Annessi tad-Direttiva 97/68/KE u għalhekk dik id-Direttiva ġiet emendata bosta drabi. Huwa għaldaqstant neċessarju li d-Direttiva 2000/25/KE tkun konformi mad-dispożizzjonijiet tad-Direttiva 97/68/KE kif emendata.
(3)
L-Anness XII tad-Direttiva 97/68/KE ġie emendat bid-Direttiva tal-Kummissjoni 2012/46/UE (3) sabiex jiġu introdotti approvazzjonijiet tat-tip alternattivi ġodda skont il-progress tekniku fil-livell tan-NU/KEE u sabiex tiġi żgurata l-armonizzazzjoni internazzjonali fir-rigrard ta’ proċeduri alternattivi għall-approvazzjoni tat-tip. Għaldaqstant, dawk id-dispożizzjonijiet alternattivi għall-approvazzjoni tat-tip għandhom jiġu introdotti fid-Direttiva 2000/25/KE. Barra minn hekk, huwa neċessarju li jiġu aġġornati r-referenzi għar-Regolamenti Nru 49 u Nru 96 tal-Kummissjoni Ekonomika għall-Ewropa tan-Nazzjonijiet Uniti (NU/KEE) sabiex ikun żgurat li dawn jikkorrispondu mal-emendi tad-Direttiva 97/68/KE fir-rigward tal-għarfien ta’ approvazzjonijiet tat-tip alternattivi għal magni li jintużaw għat-tmexxija ta’ tratturi għall-agrikoltura jew għall-forestrija.
(4)
L-Annessi I, II u III tad-Direttiva 2000/25/KE għandhom għalhekk jiġu emendati skont dan.
(5)
Il-miżuri stipulati f’din id-Direttiva huma skont l-opinjoni tal-Kumitat stabbilit bl-Artikolu 20 tad-Direttiva 2003/37/KE,
ADOTTAT DIN ID-DIRETTIVA:
Artikolu 1
L-Annessi I II u III tad-Direttiva 2000/25/KE huma emendati skont l-Anness ta’ din id-Direttiva.
Artikolu 2
1. L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi neċessarji biex jikkonformaw ma’ din id-Direttiva sa mhux aktar tard mill-1 ta’ Jannar 2015. Huma għandhom minnufih jikkomunikaw lill-Kummissjoni t-test rilevanti ta’ dawk id-dispożizzjonijiet.
Meta l-Istati Membri jadottaw dawn id-dispożizzjonijiet, dawn għandhom ikollhom referenza għal din id-Direttiva jew jiġu akkumpanjati minn tali referenza fl-okkażjoni tal-pubblikazzjoni uffiċjali tagħhom. L-Istati Membri għandhom jiddeċiedu kif għandha ssir din referenza.
2. L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li huma jadottaw fil-qasam kopert b’din id-Direttiva.
Artikolu 3
Din id-Direttiva għandha tidħol fis-seħħ fl-għoxrin jum ta’ wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
Artikolu 4
Din id-Direttiva hija indirizzata lill-Istati Membri.
Magħmul fi Brussell, it-18 ta’ Marzu 2014.

Labels: 7
8
3
6